P. Hrušovský, predseda NR SR: (2003-06-27):
Panie poslankyne, páni poslanci, otváram rozpravu o tomto bode programu. Konštatujem, že som nedostal žiadne písomné prihlášky. Pán poslanec Blajsko sa hlási do rozpravy ústne. Žiadnu ďalšiu prihlášku do rozpravy nevidím. Končím možnosť ďalších prihlášok. Nech sa páči, pán poslanec Blajsko. A. Blajsko, poslanec: Vážený pán predseda, poslankyne, poslanci, vážený pán podpredseda vlády. Zamestnanci sekcie kontroly Úradu vlády vykonali na základe poverenia na kontrolu zo dňa 17. mája 2001 v úrade v čase od 18. mája 2001 do 15. júna 2001 prvú kontrolu, ktorá bola zameraná na výkon štátnej správy so zreteľom na dodržiavanie zákona Národnej rady č. 231/1999 Z. z. o štátnej pomoci za obdobie 1. januára 2000 až 30. apríla 2001. Z uvedeného vyplýva, že tvrdenie o opakovanom porušovaní zákona o štátnej pomoci nie je pravdivé. Rozhodol som sa vystúpiť viac-menej preto, že do lavíc sme dostali rôzne údaje a zdá sa mi, že sú navzájom konfrontačné. Ďalej v návrhu na odvolanie predsedu úradu je uvedené, že § 28 ods. 1 úrad nevedie povinnú evidenciu v štruktúre danej zákonom o štátnej pomoci. Kontrolou vykonanou na základe poverenia na kontrolu zo dňa 13. februára 2002 zamestnancami sekcie kontroly Úradu vlády Slovenskej republiky bolo zistené, že úrad vedie evidenciu v podacích denníkoch aj v elektronickej forme. Boli zistené nedostatky vecného charakteru, napríklad v elektronickej evidencii je súčasne použitý raz slovenský jazyk, raz anglický jazyk a gramaticky nesprávne označenie názvov miest a podobne. V čase vykonávania kontroly bol v úrade zavedený systém evidencie v zmysle ustanovenia § 28 ods. 1 zákona Národnej rady č. 231/1999 Z. z. o štátnej pomoci v znení neskorších predpisov v elektronickej forme. Úrad každoročne predkladá rovnakú evidenciu Európskej komisii formou inventára štátnej pomoci. V súčasnosti sa v úrade ukončuje nové programové vybavenie pre elektronickú evidenciu s firmou Compac, s. r. o, ktoré zabezpečí priame prepojenie úradu s poskytovateľom štátnej pomoci a s Európskou komisiou. V návrhu na odvolanie predsedu úradu je uvedené, že úrad súhlasí podľa § 23 zákona o štátnej pomoci, môže úrad schváliť alebo neschváliť so štátnou zárukou za poskytnutý úver na reštrukturalizáciu Slovenských elektrární, a. s., v uvedenom prípade ide len o terminologickú odchýlku, nakoľko slová súhlasil a schválil sú obsahovo ekvivalentné a navzájom si neprotirečia. Úrad skúmal poskytovanie štátnej pomoci pre Slovenské elektrárne, a. s., na účel reštrukturalizácie úverového portfólia. Z uvedeného vyplýva, že zmyslom štátnej pomoci nebolo financovanie uskutočnenia fyzickej, teda reštrukturalizácie spoločnosti Slovenské elektrárne, a. s., z hľadiska vplyvu na jej výrobnú kapacitu. Poskytovateľ  štátnej pomoci, t. j. Ministerstvo financií Slovenskej republiky vo svojej žiadosti o schválenie poskytnutia pomoci predložil podklady potrebné na posúdenie súladu navrhovanej pomoci s pravidlami štátnej pomoci okrem iného aj prehľad úverov so štátnou zárukou poskytnutých spoločností v predchádzajúcich obdobiach za účelom realizácie investičných projektov v záujme Slovenskej republiky, napríklad výstavba Jadrovej elektrárne Jaslovské Bohunice, ako aj zdôvodnenie potreby reštrukturalizácie úverového portfólia, nakoľko dlhodobé investičné akcie boli financované krátkodobými úvermi. Vzhľadom na to, že účelom štátnej pomoci mala byť reštrukturalizácia úverového portfólia, úrad považoval predložené podklady za ekvivalent plánu reštrukturalizácie. Vzhľadom na to, že v zmysle § 12 ods. 7 zákona o štátnej pomoci udržanie výroby spoločnosti bolo v celospoločenskom záujme, výška pomoci bola obmedzená na nevyhnutné minimum a zodpovedala výške...